Hans Andersen (V), 2025-03-28:
Tak for det.
Jeg vil gerne starte med at takke Dansk Folkeparti for at sætte fokus på dette vigtige emne.
Det er afgørende, at vi i Folketinget fører en åben og ærlig debat om forholdet mellem danske myndigheder og de skyggemyndigheder, der desværre eksisterer i disse miljøer.
Vi deler forslagsstillernes bekymring over shariaråd og andre uofficielle strukturer, der underminerer vores retsstat og hæmmer integrationen.
Det er uacceptabelt, at borgere søger vejledning og afgørelser fra disse råd i stedet for at benytte de officielle myndigheder, og det er endnu mere uacceptabelt, hvis danske myndigheder på nogen måde bidrager til at normalisere denne praksis.
I Venstre har vi som udgangspunkt tillid til, at myndigheder og offentligt ansatte udfører deres arbejde korrekt og efter gældende lovgivning, men forundersøgelsen fra Nationalt Center mod Æresrelaterede Konflikter viser desværre, at der er tilfælde, hvor myndighedspersoner lader sig påvirke af udanske normer i deres embedsførelse.
Det skal vi have en grundig undersøgelse af for at få det fulde billede af problemets omfang og konsekvenser og også have forslag til at komme de her uacceptable handlinger til livs.
Vi skal stå fast på, at i Danmark er det dansk lovgivning, der gælder, og ikke religiøse eller kulturelle dogmer.
Det er en grundlæggende forudsætning, at alle offentligt ansatte udelukkende handler i overensstemmelse med dansk lovgivning, som har forrang i alle officielle beslutninger og sagsbehandlinger.
Offentligt ansatte, uanset deres personlige overbevisninger eller baggrund, er forpligtet til at følge de love og regler, som Folketinget har vedtaget, og som danner grundlaget for den danske retsstat.
Derfor kan ingen alternativ retspraksis, herunder sharialov eller andre religiøse normer, på nogen måde have officiel eller juridisk betydning i myndigheders arbejde.
Beslutningsforslaget, vi drøfter i dag, handler således om, hvorvidt vi skal forbyde andre former for lovgivning end den danske.
I Venstre ser vi det som en selvfølge, at dansk lovgivning altid er den eneste retslige praksis, der er korrekt og gældende i Danmark.
Selv om det burde være en selvfølge, at offentligt ansatte følger dansk lovgivning, må vi jo samtidig sikre, at ingen medvirker til at fastholde borgerne i en negativ social kontrol, for det er i direkte modstrid med dansk lovgivning og vores grundlæggende værdier.
Det er fuldstændig uacceptabelt, og derfor skal vi have stærkere værktøjer til at identificere og håndtere de tilfælde, så vi sikrer, at alle offentligt ansatte lever op til deres ansvar for at beskytte borgernes frihed og rettigheder.
Det arbejde glæder vi os til at fortsætte sammen med Dansk Folkeparti, resten af Folketinget og regeringen.
Det skal være tydeligt, at det skal have konsekvenser, hvis en medarbejder i det offentlige misbruger sin stilling til at understøtte negativ social kontrol, herunder fyringer.
Staten og kommunerne har en forpligtelse til at stå på borgernes side, ikke på undertrykkernes, og vi må aldrig acceptere nogen form for svigt i denne opgave.
I Danmark er det dansk ret, der gælder, og det skal håndhæves konsekvent.
Det mener jeg også vi skal have en rigtig grundig drøftelse af.
Jeg synes, og Venstre synes, at medarbejdere, der misbruger deres stilling, skal fyres, det er første skridt, og når det er sket, så synes jeg, og så synes Venstre, at vi skal have overvejelser, der handler om, om man f.eks. som socialrådgiver kan blive ansat et andet sted i en anden kommune, altså hvis man helt grundlæggende modarbejder og bryder med danske værdier.
Den drøftelse vil jeg gerne have med både regeringen og med Folketingets partier, men ja, jeg synes sådan set helt klart, at de skal fyres, men skal det også have yderligere konsekvenser?